CELEX: 62020TN0162
Language: el
Date: 2020-03-28 00:00:00
Title: Υπόθεση T-162/20: Προσφυγή της 28ης Μαρτίου 2020 — UPL Europe και Indofil Industries (Netherlands) κατά EFSA

15.6.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 201/32
            
         
      Προσφυγή της 28ης Μαρτίου 2020 — UPL Europe και Indofil Industries (Netherlands) κατά EFSA
      (Υπόθεση T-162/20)
      (2020/C 201/44)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: UPL Europe Ltd (Warrington Cheshire, Ηνωμένο Βασίλειο), Indofil Industries (Netherlands) BV (Άμστερνταμ, Κάτω Χώρες) (εκπρόσωποι: C. Mereu και S. Englebert, δικηγόροι)
      
         Καθής: Ευρωπαϊκή Αρχή για την Ασφάλεια των Τροφίμων
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να κρίνει την προσφυγή παραδεκτή και βάσιμη·
               
            
                  —
               
               
                  να ακυρώσει την απόφαση της Ευρωπαϊκής Αρχής για την Ασφάλεια των Τροφίμων (EFSA) της 28ης Ιανουαρίου 2020, η οποία κοινοποιήθηκε στις προσφεύγουσες στις 29 Ιανουαρίου 2020, αναφορικά με την αξιολόγηση των ισχυρισμών περί εμπιστευτικότητας που διατυπώθηκαν ως προς ορισμένα τμήματα των συμπερασμάτων της EFSA σχετικά με την εξέταση από ομοτίμους της αξιολόγησης του κινδύνου από φυτοπροστατευτικά προϊόντα όσον αφορά τη δραστική ουσία Mancozeb (στο εξής: προσβαλλόμενη απόφαση)· και
               
            
                  —
               
               
                  να καταδικάσει την καθής στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους οι προσφεύγουσες προβάλλουν έξι λόγους ακυρώσεως.
      
                  1.
               
               
                  Με τον πρώτο λόγο προβάλλεται παράβαση των διαδικαστικών κανόνων του άρθρου 12 του εκτελεστικού κανονισμού 844/2012 της Επιτροπής (1): η προσβαλλόμενη απόφαση ενέχει διαδικαστικά σφάλματα πραγματικού και νομικού περιεχομένου.
               
            
                  2.
               
               
                  Με τον δεύτερο λόγο προβάλλεται παράβαση των ουσιαστικών κανόνων του άρθρου 13 του εκτελεστικού κανονισμού 844/2012 της Επιτροπής: η προσβαλλόμενη απόφαση ενέχει ουσιαστικά, πραγματικά και νομικά, σφάλματα.
               
            
                  3.
               
               
                  Με τον τρίτο λόγο προβάλλεται εσφαλμένη εφαρμογή των άρθρων 38, 39 και 40 του κανονισμού 178/2002 (2): η καθής ερμήνευσε και εφάρμοσε εσφαλμένα τις διατάξεις περί εμπιστευτικότητας των άρθρων 38, 39 και 40 του κανονισμού 178/2002.
               
            
                  4.
               
               
                  Με τον τέταρτο λόγο προβάλλεται παράβαση του άρθρου 63 του κανονισμού 1107/2009 (3): η καθής παρέβη το άρθρο 63 του κανονισμού 1107/2009, καθόσον αποφάσισε να δημοσιεύσει τις πληροφορίες τις οποίες οι προσφεύγουσες είχαν προσπαθήσει να διαφυλάξουν, γεγονός το οποίο θα μπορούσε να υπονομεύσει τα εμπορικά τους συμφέροντα.
               
            
                  5.
               
               
                  Με τον πέμπτο λόγο προβάλλεται έλλειψη αρμοδιότητας: η καθής ενήργησε ultra vires, δεδομένου ότι ο Ευρωπαϊκός Οργανισμός Χημικών Προϊόντων είναι η μοναδική κατά νόμον αρμόδια αρχή για την ταξινόμηση ή αναταξινόμηση ουσιών, όπως ορίζεται στον κανονισμό 1272/2008 (4), και όχι η καθής.
               
            
                  6.
               
               
                  Με τον έκτο λόγο προβάλλεται παραβίαση θεμελιωδών αρχών του δικαίου της Ένωσης: των αρχών της νομιμότητας, της ασφάλειας δικαίου, της δικαιολογημένης εμπιστοσύνης, της χρηστής διοικήσεως και της αναλογικότητας, καθώς και του καθήκοντος της επιμελούς και αμερόληπτης εξέτασης: η προσβαλλόμενη απόφαση εκδόθηκε κατά παραβίαση θεμελιωδών αρχών του δικαίου της Ένωσης.
               
            
         (1)  Εκτελεστικός κανονισμός (ΕΕ) 844/2012 της Επιτροπής της 18ης Σεπτεμβρίου 2012 για τον καθορισμό των διατάξεων που απαιτούνται για την εφαρμογή της διαδικασίας ανανέωσης της έγκρισης δραστικών ουσιών, που προβλέπεται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (ΕΕ 2012 L 252, σ. 26).
      
         (2)  Κανονισμός (ΕΚ) 178/2002 του Ευρωπαϊκού Κοινοβουλίου και του Συμβουλίου της 28ης Ιανουαρίου 2002 για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (ΕΕ 2002 L 31, σ. 1).
      
         (3)  Κανονισμός (ΕΚ) 1107/2009 του Ευρωπαϊκού Κοινοβουλίου και του Συμβουλίου της 21ης Οκτωβρίου 2009 σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (ΕΕ 2009 L 309, σ. 1).
      
         (4)  Κανονισμός (ΕΚ) 1272/2008 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2008 για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/EΟΚ και 1999/45/EΚ και την τροποποίηση του κανονισμού (EΚ) αριθ. 1907/2006 (ΕΕ 2008 L 353, σ. 1).